במבצע רחב היקף שהתקיים בשבוע עבר על ידי שירות המזון מחוז דרום בהשתתפות אגף לאכיפה ופיקוח במשרד הבריאות, משטרת ישראל, אגף התקינה במשרד הכלכלה, ומחלקת רישוי עסקים בעיריית באר שבע בוצעו ביקורות ביותר ממאה עסקים בכל רחבי העיר באר שבע שבמהלכן הוחרמו בעשרות בתי עסק מאות בקבוקי אלכוהול מזויפים, כך מסרו היום ממשרד הבריאות.
הבקבוקים המזויפים הועברו לבדיקות מעבדה. הליכים נפתחו כנגד בעלי העסקים אשר מכרו אלכוהול מזויף. בחודשים האחרונים התקבלו מספר דיווחים על מקרי הרעלה בהם נפגעו ואף נפטרו מספר אנשים משתיית אלכוהול מזויף המכיל את הרעל מתנול.
במשרד הבריאות מסבירים כי אלכוהול מזויף עלול לגרום לפגיעה רב-מערכתית עם פגיעה משמעותית בכליות. בחלק מהמקרים הביטויים הפיזיים של ההרעלה היו הקאות מרובות, קשיי נשימה ופגיעה בראייה עד לגרימת עיוורון. בנוסף המתנול עלול לגרום פגיעה עצבית, איבוד הכרה, פרכוסים, קומה ואף מוות.
''משרד הבריאות בשיתוף גורמי האכיפה הנוספים ימשיך בפעילותו כנגד בעלי העסקים והמשווקים המוכרים אלכוהול מזויף ומסכנים את בריאות הציבור'', נמסר.
רק לאחרונה נתפסו בבאר שבע בקבוקי אלכוהול מזוייפים. בסוף חודש מאי משטרת באר שבע אספה לא פחות מ-100 בקבוקי משקאות אלכוהולים מזויפים, אחרי מספר מקרים בהם הגיעו לטיפול רפואי אנשים ששתו אלכוהול בו עורבב חומר מסוכן. המשטרה ביצעה אז מעצרים של בעלי החנויות.